## Priopćenje 1. Ustavnog suda Republike Hrvatske broj U-VII-245. od 26

### NN 33/1997 (28.3.1997.), Priopćenje 1. Ustavnog suda Republike Hrvatske broj U-VII-245. od 26

# **USTAVNI SUD REPUBLIKE HRVATSKE**

Ustavni sud Republike Hrvatske, u postupku nadzora ustavnosti i zakonitosti
izbora, na temelju članka 125. alineja 7. Ustava Republike Hrvatske, članka
38. alineja 1. Ustavnog zakona o Ustavnom sudu Republike Hrvatske ("Narodne
novine", broj 13/1991), članka 53. Zakona o izborima zastupnika u Sabor
Republike Hrvatske ("Narodne novine", broj 11/1994 - pročišćeni tekst,
68/1995 i 108/96) i članka 55. Zakona o izboru članova predstavničkih tijela
jedinica lokalne samouprave i jedinica lokalne uprave i samouprave ("Narodne
novine", broj 90/1992, 69/1995, 59/1996 i 63/1996), u povodu zahtjeva Hrvatske
seljačke stranke za postupanje u obavljanju nadzora nad ustavnošću i zakonitošću
izbora, na sjednici Suda održanoj dana 26. ožujka 1997. godine daje

## **PRIOPĆENJE 1.**

Ustavnom sudu Republike Hrvatske Hrvatska seljačka stranka iz Zagreba
podnijela je zahtjev kojim od Ustavnog suda traži postupanje u obavljanju
nadzora nad ustavnošću i zakonitošću izbora.

Razlozi podnijetog zahtjeva temelje se na tvrdnji da postoji suprotnost
između Obvezatnih uputa broj OŽ-IV i OLS-IV ("Narodne novine", broj 19/1997).

Prema navodima zahtjeva suprotnost je sadržana u činjenici da će prema
uputama OŽ-IV izborno tijelo, na zahtjev predstavnika političke stranke,
izdati presliku zapisnika sastavljenog o radnji provedenoj u izbornom postupku
dok prema uputama OLS-IV promatrači nemaju pravo na presliku takvog zapisnika.

Konkretno se radi o pitanju stranačkog nadzora nad provođenjem izbora.

Obvezatnim uputama broj OLS-IV o promatračima i načinu promatranja rada
izbornih tijela nije jasno i dorečeno propisan način promatranja i prava
promatrača.

Poglavito se ta nedorečenost odnosi na točku 7. alineja 2. navedenih
uputa, kojom je promatračima dano ovlaštenje priopćiti svoja zapažanja
o nepravilnostima u radu izbornih tijela i druge primjedbe predsjedniku
izbornog tijela.

Ovako propisano, navedeno promatračevo ovlaštenje je nedorečeno, budući
(za razliku od uputa OŽ-IV točke 7. i 8.) nije propisan oblik priopćavanja
zapažanja i primjedbi te način njihova utvrđenja i evidencije što čini
upitnom djelotvornost stranačkog nadzora rada izbornih povjerenstava i
biračkih odbora pri provođenju izbora za članove predstavničkih tijela
jedinica lokalne samouprave i jedinica lokalne uprave i samouprave.

Uslijed iznijetog, tumačenje Izbornog povjerenstva Republike Hrvatske
iznijeto u pismu od 20. ožujka 1997. godine klasa: 013-01/97-01/02, urbroj:
599-97-170 Ustavni sud ne prihvaća.

Smisao i svrha uvođenja promatrača u izborni postupak u osnovi je ista
kao i ona predstavnika političke stranke u izbornom postupku. Stoga im,
prema shvaćanju Ustavnog suda pripada i pravo, uključujući i način promatranja,
shodno onom predstavnika političkih stranaka. Tako treba tumačiti odredbu
o pravima promatrača.

Postupajući u skladu s odredbom članka 125. alineja 7. Ustava te članka
40. Ustavnog zakona o Ustavnom sudu Republike Hrvatske Ustavni sud upozorava
Izborno povjerenstvo Republike Hrvatske na potrebu dopune navedene Obvezatne
upute broj OLS-IV na način da položaj stranačkih promatrača bude uređen
shodno položaju predstavnika stranaka prema Obvezatnim uputama broj OŽ-IV.

Broj: U-VII-245/1997.
Zagreb, 26. ožujka 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 33/1997-493